  Виталий Пронин 6-тӥ-10-тӥ южтолэзе Ижысь циркын ортче цирк искусствоя 12-тӥ калыккуспо фестиваль. Учкисьёсты паймыто Удмуртилэн шоркараз вуэм ог 200 артистъёс. Фото М. ЕгоровЧакласьконъёссы трос Туэ фестивале пырисько Россиысь, Австриысь, Польшаысь, Чехиысь, Эфиопиысь, Великобританиысь, Украинаысь, Эквадорысь, Австралиысь, Франциысь, Мексикаысь, Испаниысь, Америкаысь, Китайысь но Уйпал Кореяысь артистъёс. Соос пӧртэм жанръёсын ужало - быгатонлыксэс возьмато акробатъёс, жонглёръёс, гимнастъёс, эквилибристъёс, клоунъёс. Тросаз номеръёсы пӧйшуръёс пырисько. Сыӵе пӧртэм номеръёсты дунъяны туж секыт, шуэ Дмитрий Иванов - жюрилэн тӧроез. Д. Иванов Удмуртилэн культурая азьвыл министрез, Россиысь цирковой кун компанилэн кивалтӥсез луыса ужамын. - Ми жюриын котьку ченгешиськом, кинлы «Зарни гондырез» - валтӥсь призэз - сётоно, - шуэ Дмитрий Евгеньевич. - Кызьы ӵошатод коллективъёсты огназ ужась артистэн, дрессировщикез - клоунэн? Озьы ке но котькуд ар тужгес быгатӥсьёссэ бырйыны быгатӥськом, одно ик лыдэ басьтӥськом учкисьёслэсь мылкыдзэс. Дмитрий Иванов верамъя, таяз арын Ижын адӟыны луоз одӥг фестивальын но возьматымтэ выль номеръёсты. Таӵе бадӟым фестивальёсты дасяку, шуг-секытъёстэк уг луы, пе. Туэ Китайысь делегация вуытэк кыле ни вылэм - визаоссэс мырдэм басьтыса вуттӥллям. Озьы ке но та дырлы ваньмыз лад-лад мынэ ни. 12 ар ӵоже фестивалез радъясьёс дышизы ини ваньзэ пыр-поч дасяны. Циркын туж трос чакласьконъёс, осконъёс, - шуэ Д. Иванов. - Кылсярысь, барьер вылын манежлы мышкин пукыны уг яра, угось манеж милемыз сюдэ. Манеж вылэ потӥсь артистлэн азьтӥз ортчыны уг яра. Афишаосты небыт пукон яке диван вылэ ноку ум тыриське - соос выж вылын кылльыны кулэ. Типографиысь выль афишаосты вайизы ке, соос вылын кӧня ке лёгаськоно. Сценарий выж вылэ усиз ке - со вылэ пуксёно. Фото Д. КадыроваАчиз Дмитрий Иванов фестивальёсы ӵем вуылэ, жюриын пуке. Тунсыко артистъёсты Иже ӧте. Дмитрий Евгеньевич верамъя, Ижысь фестивале куриськисьёс трос - куд-огез сюрытэк но кылё. Монте-Карлоысь цирковой фестивальын со тодматскем Монаколэн принцессаеныз Стефания Мария Елизавета Гримальдиен - со дуннеысь цирк искусстволэн утисез лыдъяське. Туэ Монаколэн принцессаез Ижкаре вуоз. Дышетскыку - секыт, манеж вылын - капчи 1-тӥ-5-тӥ южтолэзе циркын репетициос ортчизы. Репетицие вуылыкумы, манеж вылын Владимир Дерябкин клоун, Россиысь дано артист, дасяське вал. Огдыре дораз манеж вылэ гондыр потаз, маскаръяськиз. Бӧрысь лусьтроез адями воштӥз - гондыр кадь ваменкук вамышъяса ветлӥз, солэсь рользэ быдэстӥз. Зэмос выступлениын адями интые гондыр ик потоз.Гондырлы трос репетициос кулэ ӧвӧл, со ваньзэ быгатэ ини, серекъяса вера Д. Иванов. Тани манеж вылэ Мексикаысь жонглёр Амаури Да Сильва потыны дасяське. Со Иже нырысетӥзэ вуэм. Солы 24 арес гинэ ке но, циркын 9 ар ужа ини. А. Сильва манежын огназ тырше, но юрттӥсез вань - сьӧраз котьку ветлэ ассистентэз - кышноез. Егит артист верамъя, семьяез кемалась цирк дуннеын улэ - артистъёслэн 4 поколенизы воштӥськем ини. Анай-атайёсыз 2 пол Монте-Карлоысь фестивале пыриськиллям. Амаури Да Сильвалэн но Монте-Карлое вуылэмез потэ. Фото: М. Егоров Одӥгаз сэргын Китайысь артистъёс ӝужыт моноциклъёсын ворттыло, йыръёссы вылын - чашаос. Уль На артистка верамъя, со пичи дырысеныз моноцикл вылын - 25 ар ӵоже ини. Али секыт но, кышкыт но ӧвӧл ини, шуэ Уль На, но та быгатонлык трос дасяськемез кулэ каре. Моноциклэн ворттылыны дышетскыку, усьылытэк ӧйлась, пе. Фестивале пӧртэм кунъёсысь артистъёс вуэмын ке но, ог-огзэс ваньзы валало. Кылысь кылэ берыкто Ижкарысь университетъёсысь дышетӥсьёс, озьы ик юрттӥсько волонтёръёс. Котькуд делегациен ужа ог 6-7 волонтёр - соос артистъёсты пумитало, котыр ласянь юрттӥсько. Китайысь артистъёсын 4-тӥ арзэ ужа Ижысь Андрей Полтанов. - Туэ мон ужасько Китайысь Внутренняя Монголия провинциысь вуэм артистъёсын, - шуэ А. Полтанов. - Китай кылэз мон ачим дышетӥ книгаосъя, Китайысь тодмоосыным кусып возьыса. Ачим но Китае кӧня ке пол вуылӥ. Китай кылын вераськыны быгатӥсько ке но, берыктӥсьлэн ужез капчи уг йӧты. Циркын терминъёс секытэсь. Озьы ке но мыным кельше та уж, кунгож сьӧрысь калыкен кусып возьыны котьку тунсыко. Фото: Д. КадыроваД. Иванов верамъя, Ижкарысь цирк фестивалез нырысетӥзэ радъяку, Удмуртилэн азьвыл президентэз Александр Волков шуэм: элькунысьтымы калык номырин уг висъяськы Монте-Карлоысь яке Парижысь калыклэсь - асьме адямиос но мед быгатозы цирк искусствоысь тужгес ӟеч номеръёсты но артистъёсты адӟыны. Озьы 12 ар талэсь азьло мытэм фестиваль Удмуртиысь учкисьёсты али но шумпоттэ. Анастасия Шумилова Туспуктӥз М. Егоров но Д. Кадырова  